**ZAJEDNICA ŠPORTSKIH UDRUGA OPĆINE ANDRIJAŠEVCI**

 Vinkovačka 6, Rokovci

**Izvršni odbor**

Rokovci, 21. prosinca 2018. godine

Temeljem članka 48. i 76. Zakona o sportu (NN 71/06, 124/10, 124/11, 86/12, 94/13 , 85/15 i 19/16), članka 6. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge, članka 25. Statuta Zajednice športskih udruga općine Andrijaševci (pročišćeni tekst) od 30.4.2015. godine i članka 15. i 20. Pravilnika o financiranju javnih potreba u sportu od 4. ožujka 2016. godine, Izvršni odbor Zajednice športskih udruga općine Andrijaševci objavljuje

**Javni natječaj**

**za financiranje godišnjih programa udruga u sportu za 2019.godinu**

(1**) Zajednica športskih udruga općine Andrijaševci (u daljnjem tekstu: Zajednica)**poziva sve udruge koje provode projekte i programe iz područja športa na području općine Andrijaševci, a koje su članice Zajednice da se prijave na Javni natječaj za financiranje godišnjih programa udruga u sportu za 2019. godinu (u daljnjem tekstu: natječaj) te ostvare financijsku podršku projektima i programima koji doprinose razvoju kapaciteta udruga iz područja sporta i doprinose razvoju općeg dobra u Zajednici.

(2) Udruge sukladno ovom Natječaju mogu prijaviti projekte i programe za sljedeće aktivnosti:

* provođenje sportskih aktivnosti djece i mladeži;
* djelovanje sportskih udruga;
* sportska priprema, domaća i međunarodna natjecanja te opća i posebna zdravstvena sposobnost;
* zapošljavanje osoba za obavljanje stručnih poslova u sportu;
* sportsko–rekreacijske aktivnosti građana;
* sportske aktivnosti osoba s teškoćama u razvoju i osoba s posebnim potrebama.

(3) Predviđeni iznos ukupnih sredstava koji će biti na raspolaganju u financijskom planu Zajednice, a koji se odnosi na doznačena sredstva iz javnih izvora odnosno iz proračuna Općine Andrijaševci za financiranje programa iz područja sporta u 2019. godini koje provode udruge članice Zajednice športskih udruga općine Andrijaševci i koji iznos će se temeljem ovog Natječaja moći dodijeliti udrugama članicama Zajednice za provedbu programa u sportu je **421.000,00 kuna.**

(4)**Najmanji** iznos financijskih sredstava koji se može prijaviti i ugovoriti po pojedinom projektu je **10.000,00 kuna**, a najveći iznos po pojedinom projektu je **200.000,00 kuna.**

(5) Rok za podnošenje prijedloga projekata i programa je **30** **dana**, a završava **21.1.2019.** godine.

Projekti i programi se prijavljuju s rokom provedbe zaključno do 31. prosinca 2019.godine.

(6) Svaka udruga može prijaviti i ugovoriti najviše jedan projekt/program u okviru ovog Natječaja, za razdoblje provedbe do 31.12.2019.godine Ista udruga može biti partner na više projekata unutar prioritetnih područja Natječaja.

Prijavu projekata i programa na Natječaj može podnijeti udruga koja je upisana u Registar udruga i djeluje najmanje jednu godinu u Republici Hrvatskoj zaključno s danom objave Natječaja, koja je programski usmjerena na rad u područjima koji se financiraju ovim Natječajem, a što je razvidno iz ciljeva i popisa djelatnosti u statutu udruge, koja je upisana u Registar neprofitnih organizacija i vodi transparentno financijsko poslovanje u skladu s propisima o računovodstvu neprofitnih organizacija i koja je ispunila ugovorne obveze prema svim davateljima financijskih sredstava iz javnih izvora.

Prije potpisa ugovora odnosno kao prilog uz dokumentaciju uz prijavu na Natječaj udruga će morati priložiti dokaze da se protiv odgovorne osobe u udruzi i voditelja projekta ne vodi kazneni postupak, te da udruga ima podmirene sve doprinose i plaćen porez prema državnom proračunu.

(7) Kako se može ostvariti prednost u financiranju projekta i tko nema pravo prijava na Natječaj detaljno je opisano u Uputama za prijavitelje**.**

(8) Prijedlozi projekata i programa dostavljaju se isključivo na propisanim obrascima, koji su zajedno s Uputama za prijavitelje, dostupni na mrežnim stranicama Općine Andrijaševci,

**www.andrijasevci.hr*.***

Natječajnu dokumentaciju treba poslati preporučeno poštom na sljedeću adresu:

Zajednica športskih udruga općine Andrijaševci

Vinkovačka 6, 32271 Rokovci

***“ Javni natječaj za financiranje godišnjih***

***programa udruga u sportu za 2019.godinu***

***– NE OTVARAJ ”***

Postupak zaprimanja, otvaranja i pregleda dostavljenih prijava, procjena prijava, dostava dodatne dokumentacije, ugovaranje, donošenje odluke o dodjeli financijskih sredstava, podnošenje prigovora, postupanje s dokumentacijom Natječaja detaljno su opisani u Uputama za prijavitelje.

Razmatrat će se samo projekti i programi koji su pravodobno prijavljeni, te koji u cijelosti zadovoljavaju propisane uvjete Natječaja.

(9) Sva pitanja vezana uz ovaj Natječaj mogu se postaviti elektroničkim putem, slanjem upita na adresu elektroničke pošte: [opcina-andrijasevci@vk.htnet.hr](mailto:opcina-andrijasevci@vk.htnet.hr) najkasnije 10 dana prije isteka Natječaja.

**PREDSJEDNIK**

**Darko Duktaj**